Drie wat glo Eskom bedrieg kry borgtog  (Argieffoto: GCIS) ŉ Voormalige Eskom-werknemer en ŉ ma en seun is in die Hendrina-landdroshof in Mpumalanga op borgtog vrygelaat nadat hulle Eskom glo uit byna R15 miljoen bedrieg het. Rabela Sara Jones (71) en Godfrey Jason Jones (46), die ma en seun, het saam met Thandeka Innocentia Nkosi (42), ŉ voormalige werknemer van Eskom, in die hof verskyn op aanklag van diefstal, bedrog en geldwassery. Nkosi en Godfrey Jones is borgtog van R100 000 elk toegestaan terwyl Rabela Jones borgtog van R30 000 toegestaan is weens haar gesondheidstoestand. Die saak is tot 5 Mei uitgestel. ŉ Lasbrief is uitgereik vir die inhegtenisneming van ŉ vierde verdagte wat nie vir die hofverskyning opgedaag het nie. Volgens kapt. Dineo Lucy Sekgotodi, Valke-woordvoerder, het Eskom in 2015 ŉ tender geadverteer vir die verskaffing en aflewering van pompe by die Arnot-kragstasie. Die tender is aan ŉ maatskappy toegeken wat bedrieglike dokumentasie ingedien het. Nkosi het glo gehelp dat ŉ vooruitbetaling van amper R15 miljoen aan die maatskappy gemaak is. Die pompe is nooit verskaf nie. ŉ Ondersoek is deur forensiese ondersoekers van Eskom gedoen waarna ŉ saak geopen en na die Valke in Middelburg verwys is vir verdere ondersoek. Tydens die ondersoek is daar ontdek dat Nkosi, ŉ senior aankoper by Eskom se Arnot-kragstasie, in 2013 na bewering met Rabela Jones en haar twee seuns saamgespan en Eskom bedrieg het.